Komisijos sprendimas
1997 m. vasario 28 d.
nustatantis gyvūnų sveikatos reikalavimus bei veterinarijos sertifikatų pavyzdžius importuojant mėsos gaminius iš trečiųjų šalių ir atšaukiantis Sprendimą 91/449/EEB
(tekstas svarbus EEE)
(97/221/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1], su paskutiniais pakeitimais, padarytais Direktyva 96/91/EB [2], ypač į jos 21 straipsnio a punktą ir 22 straipsnį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB [3], prekybą Bendrijoje ir jų importą į Bendriją, su paskutiniais pakeitimais, padarytais Direktyva 96/90/EB [4], ypač į jos 10 straipsnio 2 dalies c punktą,
kadangi Tarybos direktyvoje 77/99/EEB [5] su paskutiniais pakeitimais, padarytais Tarybos direktyva 95/68/EB [6], mėsos gaminys apibrėžiamas nustatant būtiniausius apdorojimui taikomus reikalavimus;
kadangi Komisijos sprendime 91/449/EEB [7] su paskutiniais pakeitimais, padarytais Sprendimu 96/92/EB [8], nustatomi tiriamų gyvūnų sveikatos pažymėjimai galvijų, kiaulių, arklinių, avių ir ožkų mėsos gaminių iš trečiųjų šalių importo atžvilgiu;
kadangi būtina nustatyti gyvūnų sveikatos reikalavimus ir veterinarijos sertifikatų pavyzdžius, reikalingus iš trečiųjų šalių importuojant gaminius iš ūkiuose auginamų medžiojamų gyvūnų mėsos, naminių triušių ir laukinių mežiojamų gyvūnų mėsos;
kadangi mėsos gaminių, kuriuos galima importuoti iš trečiųjų šalių, kategorijos priklauso nuo gyvūnų sveikatos būklės trečiojoje šalyje arba pagaminimo trečiosios šalies dalyse; kadangi siekiant importuoti mėsą, tam tikrus jos gaminius reikia ypatingai apdoroti;
kadangi Komisijos sprendime 97/222/EB [9] nustatytas trečiųjų šalių, iš kurių valstybės narės importuoja mėsos gaminius, sąrašas;
kadangi būtina nustatyti gyvūnų sveikatos reikalavimus ir sertifikatą, kurio reikia šiuos gaminius importuojant iš pagaminimo trečiosios šalies; kadangi siekiant paaiškinti ir supaprastinti Bendrijos teisės aktus, yra pagrindžiamas gyvūnų sveikatos reikalavimų bei įvairių kategorijų mėsos gaminių importui būtinų sertifikatų suskirstymas, bei atšaukiamas Sprendimas 91/449/EEB;
kadangi šie gyvūnų sveikatos reikalavimai ir veterinarijos sertifikatai taikomi nepažeidžiant Tarybos sprendime 79/542/EEB [10] su paskutiniais pakeitimais, padarytais Komisijos sprendimu 97/160/EB [11], nustatytų reikalavimų, susijusių su trečiai šaliai taikoma privaloma likučių patikrinimo programa;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime:
1) taikomas mėsos gaminių apibrėžimas, kaip nustatyta Direktyvos 77/99/EEB 2 straipsnio a punkte;
2) mėsos gaminių gamyboje naudojama mėsa arba mėsos gaminiai turi būti:
- šių rūšių naminių paukščių: naminių vištų, kalakutų, patarškų, žąsų ir ančių,
arba
- šių rūšių naminių gyvūnų: galvijų (įskaitant Bubalus bubalis, Bison bison), kiaulių, avių, ožkų ir neporakanopių,
arba
- ūkiuose auginamų medžiojamų gyvūnų ir naminių triušių, kaip apibrėžta Tarybos direktyvos 91/495/EEB [12] 2 straipsnio 3 dalyje,
arba
- laukinių medžiojamų gyvūnų, kaip apibrėžta Tarybos direktyvos 92/45/EEB [13] 2 straipsnio 1 dalies a punkte.
2 straipsnis
Valstybės narės leidžia importuoti:
1) 1 straipsnyje nurodytų rūšių mėsos gaminius;
ir:
2) a) arba
mėsos gaminius iš Sprendimo 97/222/EB priedo II dalyje išvardytų trečiųjų šalių arba trečiųjų šalių dalių, kaip apibrėžta to paties sprendimo priedo I dalyje, atsižvelgiant į šias sąlygas:
- mėsos gaminiuose yra mėsos ir (arba) vienos ar daugiau rūšių mėsos gaminių, kurie buvo apdoroti nespecifiniu būdu, kaip nustatyta Sprendimo 97/222/EB priedo IV dalyje;
b) arba
mėsos gaminius iš Sprendimo 97/222/EB priedo II ir III dalyse išvardytų trečiųjų šalių arba jų dalių, kaip apibrėžta to paties sprendimo priedo I dalyje, atsižvelgiant į vieną iš šių sąlygų:
- mėsos gaminiuose yra mėsos ir (arba) vienos rūšies mėsos gaminių, kaip leidžiama pagal atitinkamą skiltį, kurioje nurodytos tam tikros rūšys; taip pat jiems taikomas privalomas specifinis tų rūšių mėsos apdorojimo režimas, kaip nustatyta Sprendimo 97/222/EB priedo IV dalyje,
- mėsos gaminiuose yra daugiau kaip vienos rūšies šviežios, apdorotos arba iš dalies apdorotos mėsos, kuri sumaišoma prieš baigiamąjį apdorojimą. Šis baigiamasis apdorojimas, taikomas atitinkamų rūšių atskirų mėsos gabalų sudėtinėms dalims, turi būti bent lygiavertis intensyviausiam apdorojimui, kaip nustatyta Sprendimo 97/222/EB priedo IV dalyje,
- galutinis mėsos produktas ruošiamas sumaišius anksčiau apdorotą daugiau nei vienos rūšies mėsą, o pirmesnis mėsos gabalų kiekvienos sudėtinės dalies apdorojimas turi būti lygiavertis atitinkamam tam tikrų rūšių mėsos apdorojimui, kaip nustatyta Sprendimo 97/222/EB priedo IV dalyje.
Sprendimo 97/222/EB priedo IV dalyje nurodyti apdorojimo būdai atitinka veterinarijos tikslais priimtinas būtiniausias atitinkamų rūšių mėsos iš nurodytų šalių apdorojimo sąlygas;
3) mėsos produktų gamyboje naudojama šviežia mėsa turi atitikti tam tikras visuomenės sveikatos sąlygas, į kurias būtina atsižvelgti tą mėsą importuojant į Bendriją.
3 straipsnis
2 straipsnyje nurodyti mėsos gaminiai turi atitikti reikalavimus, kurie nustatyti priede numatytame pavyzdiniame veterinarijos sertifikate. Šis sertifikatas turi lydėti siuntą ir turi būti tinkamai užpildytas bei pasirašytas valstybinio veterinarijos gydytojo.
4 straipsnis
Sprendimas 91/449/EEB atšaukiamas.
5 straipsnis
Šis sprendimas taikomas nuo 1997 m. kovo 1 d.
6 straipsnis
Šis sprendimas skirtas valstybėms narėms.
Priimta Briuselyje, 1997 m. vasario 28 d.